Lugu on isegi naljakas, kui meenutan mitmeid varasemaid palveid Elionile. Et palun tulge vaatama ja vahetage post välja. Või pange maa-alune kaabel majani. Kuna eelmisel nädalal oli järjekordne  tormioht, siis saatsin Elionile (nii klienditeenindusse kui tehnilisse tugiteenindusse) meilid koos kolme fotoga selle liiniposti olukorrast ja sain sekundite pärast automaatvastused, et probleemiga tegeldakse. Päev hiljem helistati riketest, küsiti, mis viga. Seletasin, et otsest riket pole ja küsisin, et kas meili pole näinud. Ei ole, vastati, oli RIKKE teade edastatud. Meilid minevat keskusesse (automaatvastajale siis?) Mina vastu, et tahan riket ennetada ja seletasin postijutu veelkord üle. Eile tulid hommikul  töömehed Elioni alltöövõtufirmast, oli saadetud RIKET otsima. Hea, et kodus olin ja sain asja üle rääkida. Nad nägid isegi, et post kukub kohe pikali ja küll siis päris RIKE ka tuleb. Helistasid kellelegi ja läksid minema. Täna hommikul tuli mobiilisõnum, et teenuse toimimine on taastatud. Ja kui jälle probleemid, pöördugu 6069966. Sinu Elion. Vaat siis sain küll naerda! Post on täpselt samas asendis kui enne oli. Õnneks pole ühendus veel ära olnud.